**РЕГУЛАТИВА ЗА СПРОВЕДУВАЊЕ (ЕУ) 2022/203 НА КОМИСИЈАТА**

**од 14 февруари 2022 година**

**изменување на Регулативата (ЕУ) бр. 748/2012 во однос на системите за управување и системите за пријавување настани што треба да ги воспостават надлежните органи, и за коригирање на Регулативата (ЕУ) бр. 748/2012 во однос на издавањето уверенија за преглед на пловидбеноста**

ЕВРОПСКАТА КОМИСИЈА,

имајќи го предвид Договорот за функционирање на Европската Унија,

имајќи ја предвид Регулативата (ЕУ) 2018/1139 на Европскиот парламент и на Советот од 4 јули 2018 година за заеднички правила во областа на цивилното воздухопловство и за основање Агенција на Европската Унија за безбедност на воздухопловството, и за изменување на Регулативите (ЕЗ) бр. 2111/2005, (ЕЗ) бр. 1008/2008, (ЕУ) бр. 996/2010, (ЕУ) бр. 376/2014 и Директивите 2014/30/ЕУ и 2014/53/ЕУ на Европскиот парламент и на Советот, и за укинување на Регулативите (ЕЗ) бр. 552/2004 и (ЕЗ) бр. 216/2008 на Европскиот парламент и Советот и Регулативата (ЕЕЗ) бр. 3922/91 на Советот[(](#bookmark3)[[1]](#footnote-1)[)](#bookmark3), а особено член 62(14) и (15) од истата,

со оглед на тоа што:

(1) Регулативата (ЕУ) бр. 748/2012 [(](#bookmark4)[[2]](#footnote-2)[) на Комисијата](#bookmark4) ги утврдува заедничките технички барања за проектирање и производство на цивилни воздухоплови, како и мотори, елиси и делови што треба да се инсталираат во нив.

(2) Во согласност со точка 3.1(б) од Анекс II кон Регулативата (ЕУ) 2018/1139, одобрените организации кои проектираат и произведуваат цивилни воздухоплови, како и мотори, елиси и делови што треба да се инсталираат во нив, како што е соодветно на видот на преземената активност и големината на организацијата, мора да воспостават и одржуваат систем на управување за да се осигури усогласеност со суштинските барања утврдени во тој анекс, да се управува со безбедносните ризици и да се цели кон континуирано подобрување на тој систем.

(3) Согласно Анекс 19 кон Конвенцијата за меѓународно цивилно воздухопловство, потпишана во Чикаго на 7 декември 1944 година („Чикашката конвенција“), надлежните органи треба да бараат од одобрените проектантски и производствени организации да воспостават систем за управување со безбедноста.

(4) Затоа, треба да се воведе систем за управување за сите одобрени проектантски и производствени организации кои спаѓаат во опсегот на Анекс I кон Регулативата (ЕУ) бр. 748/2012 за да се усогласат со меѓународните стандарди и препорачани практики на Меѓународната организација за цивилно воздухопловство („ICAO“) утврдени во Анекс 19 кон Чикашката конвенција.

(5) Сите одобрени проектантски и производствени организации се обврзани да воспостават систем за пријавување настани. Затоа, одредбите од Анекс I кон Регулативата (ЕУ) бр. 748/2012 треба да се изменат за да се осигури дека системот за пријавување настани е воспоставен како дел од системот за управување на организациите и дека барањата се усогласени со оние од Регулативата (ЕУ) бр. 376/2014 на Европскиот парламент и на Советот [(](#bookmark5)[[3]](#footnote-3)[)](#bookmark5) .

(6) На проектантските и производствените организации треба да им се овозможи доволен преоден период за да обезбедат усогласеност со новите правила и постапки воведени со оваа регулатива.

(7) Оттука, Регулативата (ЕУ) бр. 748/2012 треба да се измени.

(8) Делегираната Регулатива (ЕУ) 2021/699 на Комисијата [(](#bookmark9)[[4]](#footnote-4)[) ја](#bookmark9) замени точката (в) од точка 21.Б.325 за да утврди во кои случаи надлежниот орган на земјата членка на регистрација, покрај уверението за пловидбеност наведено во точките (а) и (б) од точка 21.Б.325, треба да издаде уверение за преглед на пловидбеноста со оглед на тоа дали на предметниот воздухоплов се применуваат Дел-М или Дел-ML од Регулативата (ЕУ) бр. 1321/2014 на Комисијата [(](#bookmark10)[[5]](#footnote-5)[)](#bookmark10). Сепак, донесениот текст не го опфаќа соодветно случајот со нови воздухоплови. Оттука, Регулативата (ЕУ) бр. 748/2012 треба да се коригира.

(9) Мерките пропишани во оваа регулатива се во согласност со Мислењето бр. 04/2020 [(](#bookmark11)[[6]](#footnote-6)[)](#bookmark11) на Агенцијата на Европската Унија за безбедност на воздухопловството, поднесено во согласност со член 76(1) од Регулативата (ЕУ) 2018/1139.

(10) Мерките пропишани во оваа регулатива се во согласност со мислењето на Комитетот формиран со член 127(1) од Регулативата (ЕУ) 2018/1139,

ЈА ДОНЕСЕ ОВАА РЕГУЛАТИВА:

*Член 1*

Регулативата (ЕУ) бр. 748/2012 се изменува како што следува:

(1) во член 9 се додаваат ставовите:

„5. По пат на отстапување од точките 21.Б.225(г)(1) и (2) од Анекс I (Дел 21), производствената организација која поседува валидно уверение за одобрување издаден во согласност со Анекс I (Дел 21) може, до 7 март 2025 година, да ги коригира сите наоди за неусогласеност поврзани со барањата од Анекс I воведени со Регулативата за спроведување (ЕУ) 2022/203 на Комисијата [(\*)](#bookmark8).

Доколку по 7 март 2025 година организацијата не ги затвори тие наоди, уверението за одобрување се повлекува, ограничува или суспендира целосно или делумно.

6. По пат на отстапување од точките 21.Б.125(г)(1) и (2) од Анекс I (Дел 21), организација која произведува производи, делови или уреди без уверение за одобрување и која поседува валидно писмо за согласност издадено во согласност со Анекс I (Дел 21) може, до 7 март 2025 година, да ги коригира сите наоди за неусогласеност поврзани со барањата од Анекс I воведени со Регулативата за спроведување (ЕУ) 2022/203.

Доколку по 7 март 2025 година организацијата не ги затвори тие наоди, писмото за согласност се повлекува, ограничува или суспендира целосно или делумно.

\_\_\_\_\_\_\_\_\_\_\_\_

(\*) Регулатива за спроведување (ЕУ) 2022/203 на Комисијата од 14 февруари 2022 година за изменување на Регулативата (ЕУ) бр. 748/2012 во однос на системите за управување и системите за известување за настани што треба да ги воспостават надлежните органи и за коригирање на Регулативата (ЕУ) бр. 748/2012 година во однос на издавањето уверенијата за преглед на пловидбеноста (Сл. весник L 33, 15.2.2022 година, стр. 46).“

(2) Анекс I се изменува во согласност со Анекс I кон оваа регулатива.

*Член 2*

Анекс I кон Регулативата (ЕУ) бр. 748/2012 се коригира во согласност со Анекс II кон оваа регулатива.

*Член 3*

Оваа регулатива влегува во сила на дваесеттиот ден од денот на нејзиното објавување во *Службениот весник на Европската Унија*.

Се применува од 7 март 2023 година, освен член 2, кој се применува од 7 март 2022 година.

Оваа регулатива е целосно обврзувачка и директно применлива во сите земји членки.

Брисел, 14 февруари 2022 година.

*За Комисијата*

*Претседател*

Урсула ФОН ДЕР ЛЕЈЕН

*АНЕКС I*

Дел 21 од Анекс I кон Регулативата (ЕУ) бр. 748/2012 се изменува како што следува:

(1) точка 21.1 се заменува со следново:

„21.1. **Надлежен орган**

За целите на овој анекс, „надлежен орган“ е:

(а) за Оддел А, Поддел А,

1. за проектантски организации, Агенцијата;

2. за производствени организации кои имаат главно место на деловна активност на територија за која земја членка е одговорна според Конвенцијата за меѓународно цивилно воздухопловство, потпишана во Чикаго на 7 декември 1944 година („Чикашката конвенција“), органот назначен од таа земја членка или од друга земја членка, во согласност со член 64 од Регулативата (ЕУ) 2018/1139 или Агенцијата доколку одговорноста е прераспределена на Агенцијата во согласност со член 64 или 65 од Регулативата (ЕУ) 2018/1139;

3. за производствени организации кои имаат главно место на деловна активност надвор од територијата за која е одговорна земја членка според Чикашката конвенција, Агенцијата;

(б) за Оддел А, Подделови Б, Г, Д, Ѕ, И, К, Љ и Н, Агенцијата;

(в) за Оддел А, Подделови Ѓ и Е:

1. за физички или правни лица кои имаат главно место на деловна активност на територија за која е одговорна земја членка според Чикашката конвенција, органот назначен од таа земја членка или од друга земја членка во согласност со член 64 од Регулативата (ЕУ) 2018/1139 или Агенцијата доколку одговорноста е прераспределена на Агенцијата во согласност со член 64 или, во однос на Поддел Е, член 65 од Регулативата (ЕУ) 2018/1139;

2. за физички или правни лица кои имаат главно место на деловна активност надвор од територијата за која е одговорна земја членка според Чикашката конвенција, Агенцијата;

(г ) за Оддел А, Поддел Ж и З, органот назначен од земјата членка каде што е регистриран или ќе биде регистриран воздухопловот:

(д) за Оддел А, Поддел М:

1. за воздухоплови регистрирани во земја членка, органот назначен од земјата членка на регистрација;

2. за нерегистрирани воздухоплови, органот назначен од земјата членка која ги пропишала идентификациските ознаки;

3. за одобрување на условите за летање поврзани со безбедноста на дизајнот Агенцијата.“;

(2) се додава следнава точка 21.2:

„21.2. **Опсег**

Оддел А од овој анекс ги утврдува одредбите кои ги утврдуваат правата и обврските на барателот и носителот на кое било уверение издадено или што треба да се издаде во согласност со овој анекс.

Оддел Б од овој анекс ги утврдува условите за извршување на задачите за надзор и извршување на сертификацијата, како и барањата за административниот систем и системот за управување што треба да ги почитува надлежниот орган кој е одговорен за спроведувањето на Дел А од овој анекс.“;

(3) се брише точка 21.Б.5;

(4) се додаваат следните точки 21.Б.10 и 21.Б.15:

„21.Б.10 **Надзорна документација**

Надлежниот орган ги обезбедува сите законодавни акти, стандарди, правила, технички публикации и поврзани документи до релевантниот персонал со цел да им овозможи да ги извршуваат своите задачи и да ги исполнат своите одговорности.

21.Б.15 **Информации до Агенцијата**

(а) Надлежниот орган на земјата членка ја известува Агенцијата во случај на какви било значајни проблеми со спроведувањето на Регулативата (ЕУ) 2018/1139 и нејзините делегирани акти и акти за спроведување во рок од 30 дена од моментот кога надлежниот орган дознал за проблемот.

(б) Без да е во спротивност со Регулативата (ЕУ) бр. 376/2014 на Европскиот парламент и на Советот и нејзините делегирани акти и акти за спроведување, надлежниот орган на земјата членка ѝ доставува на Агенцијата што е можно поскоро какви било безбедносни значајни информации кои произлегуваат од извештаите за настан складирани во националната база на податоци во согласност со член 6(6) од Регулативата (ЕУ) бр. 376/2014.“;

(5) точка 21.Б.20 се заменува со следново.

„21.Б.20 **Итна реакција на безбедносен проблем**

(а) Без да е во спротивност со Регулативата (ЕУ) бр. 376/2014 на Европскиот парламент и на Советот и нејзините делегирани акти и акти за спроведување, надлежниот орган спроведува систем за соодветно собирање, анализа и ширење на безбедносните информации.

(б) Агенцијата воспоставува систем за соодветно да ги анализира сите добиени релевантни безбедносни информации и, без непотребно одложување, му доставува на релевантниот орган на земјите членки и на Комисијата какви било информации, вклучително и препораки или корективни мерки што треба да се преземат, кои се неопходни за тие навремено да реагираат на безбедносен проблем кој вклучува производи, делови, уреди, лица или организации кои се предмет на Регулативата (ЕУ) 2018/1139 и нејзините делегирани акти и акти за спроведување.

(в) По добивањето на информациите наведени во точките (а) и (б), надлежниот орган презема соодветни мерки за решавање на безбедносниот проблем.

(г) Надлежниот орган веднаш ги известува за мерките преземени според точката (в) сите лица или организации кои треба да се усогласат со нив според Регулативата (ЕУ) 2018/1139 и нејзините делегирани акти и акти за спроведување. Надлежниот орган на земјата членка, исто така, ја известува Агенцијата за тие мерки и, кога е потребно заедничко дејствување, и другите засегнати земји членки.“;

(6) точка 21.Б.25 се заменува како што следува:

„21.Б.25 **Систем за управување**

(а) Надлежниот орган воспоставува и одржува систем за управување, вклучувајќи најмалку:

1. документирани политики и постапки за да се опише неговата организација, средствата и методите за воспоставување усогласеност со Регулативата (ЕУ) 2018/1139 и нејзините делегирани акти и акти за спроведување. Постапките се ажурираат и служат како основни работни документи во тој надлежен орган за сите негови поврзани задачи;

2. доволно персонал за извршување на неговите задачи и исполнување на неговите одговорности. Се воспоставува систем за планирање на достапноста на персоналот со цел да се обезбеди правилно завршување на сите задачи;

3. персонал кој е квалификуван за извршување на нивните доделени задачи и кој го има потребното знаење и искуство и добива почетна и периодична обука за да се обезбеди континуирана компетентност;

4. соодветни капацитети и канцелариски простор за персоналот да ги извршува нивните доделени задачи;

5. функција за следење на усогласеноста на системот за управување со релевантните барања и адекватноста на постапките, вклучително и воспоставување процес на внатрешна ревизија и процес за управување со безбедносниот ризик. Следењето на усогласеноста вклучува систем за повратни информации за наодите од ревизијата до повисокото раководство на надлежниот орган за да се обезбеди спроведување на корективни мерки доколку е потребно;

6. лице или група лица кои имаат одговорност пред високото раководство на надлежниот орган за функцијата за следење на усогласеноста.

(б) Надлежниот орган, за секое поле на делување, вклучувајќи го и системот за управување, назначува едно или повеќе лица со севкупна одговорност за управување со релевантните задачи.

(в) Надлежниот орган воспоставува постапки за учеството во меѓусебна размена на сите потребни информации и помош со сите други засегнати надлежни органи, без разлика дали се од истата земја членка или од други земји членки, вклучително и за:

1. сите изнесени наоди и сите последователни мерки преземени како резултат на надзорот на лица и организации кои вршат активности на територијата на земја членка, но потврдени од надлежен орган на друга земја членка или од Агенцијата;

2. информации кои произлегуваат од задолжително и доброволно известување за настан како што се бара од 21.A.3A.

(г) Копија од постапките поврзани со системот за управување на надлежниот орган на земјата членка и нивните измени и дополнувања се ставаат на располагање на Агенцијата за целите на стандардизација.“;

(7) точка 21.Б.30 се заменува како што следува:

„21.Б.30 **Распределба на задачи на квалификувани субјекти**

(а) Надлежниот орган може на квалификувани субјекти да им распредели задачи поврзани со првичното сертифицирање или со континуиран надзор на производи и делови, како и на физички или правни лица кои се предмет на Регулативата (ЕУ) 2018/1139 и нејзините делегирани акти и акти за спроведување. При распределбата на задачите, надлежниот орган осигурува дека има:

1. поставено систем за првично и континуирано проценување дали квалификуваниот субјект е усогласен со Анекс VI кон Регулативата (ЕУ) 2018/1139. Тој систем и резултатите од проценките се документираат;

2. воспоставено писмена согласност со квалификуваниот субјект, одобрен од двете страни на соодветно ниво на управување, кој ги пропишува:

(i) задачите што треба да се извршат;

(ii) декларациите, извештаите и евиденциите што треба да се обезбедат;

(iii) техничките услови што треба да се исполнат при извршувањето на таквите задачи;

(iv) поврзани области на одговорност;

(v) заштитата дадена на информациите добиени при извршување на таквите задачи.

(б) Надлежниот орган гарантира дека процесот на внатрешна ревизија и процесот на управување со безбедносниот ризик воспоставени во согласност со точка 21.Б.25(а)(5) ги покриваат сите задачи за сертификација и континуиран надзор што ги извршува квалификуваниот субјект во негово име.“;

(8) точка 21.Б.35 се заменува како што следува:

„21.Б.35 **Измени во системот за управување**

(а) Надлежниот орган има воспоставен систем за да ги идентификува измените кои влијаат на неговата способност да ги извршува своите задачи и да ги исполнува своите одговорности како што е дефинирано во Регулативата (ЕУ) 2018/1139 и нејзините делегирани акти и акти за спроведување. Тој систем му овозможува на надлежниот орган да преземе мерки неопходни за да осигури дека неговиот систем за управување останува соодветен и ефективен.

(б) Надлежниот орган навремено го ажурира својот систем за управување за да ги рефлектира сите промени од Регулативата (ЕУ) 2018/1139 и нејзините делегирани акти и акти за спроведување за да се обезбеди негово ефективно спроведување.

(в) Надлежниот орган на земјата членка ја известува Агенцијата за какви било промени кои влијаат на неговата способност да ги извршува своите задачи и да ги исполнува своите одговорности како што е предвидено во Регулативата (ЕУ) 2018/1139 и нејзините делегирани акти и акти за спроведување.“;

(9) се брише точка 21.Б.40;

(10) се брише точка 21.Б.45;

(11) точката 21.Б.55 се заменува како што следува:

„21.Б.55 **Водење евиденција**

(а) Надлежниот орган воспоставува систем за водење евиденција кој овозможува соодветно складирање, пристапност и сигурна следливост на:

1. документирани политики и постапки на системот за управување;

2. обука, квалификации и овластување на својот персонал;

3. распределбата на задачите, опфаќајќи ги елементите што се бараат во точка 21.Б.30, како и деталите за доделените задачи;

4. процеси на сертификација и континуиран надзор на сертифицираните организации, вклучувајќи:

(i) барањето за уверение, одобрение, овластување и писмо за согласност;

(ii) програма за континуиран надзор на надлежниот орган, вклучувајќи ги сите проценки, ревизии и евиденции од инспекцијата;

(iii) издадените уверенија, одобренија, овластувања и писма за договор, вклучително и сите нивни измени;

(iv) копија од надзорната програма, во која се наведени датумите кога треба да се изврши ревизијата и кога биле извршени ревизиите;

(v) копии од целата формална кореспонденција;

(vi) препораки за издавање или продолжување на уверение, овластување за одобрување или писмо за согласност, детали за наодите и активностите преземени од организациите за затворање на тие наоди, вклучувајќи го датумот на затворање, извршните мерки и согледувањата;

(vii) секој извештај за проценка, ревизија и инспекција издаден од друг надлежен орган во согласност со точките 21.Б.120(г), 21.Б.221(в) или 21.Б.431(в);

(viii) копии од сите прирачници или упатства на организацијата и сите нивни измени;

(ix) копии од кои било други документи одобрени од надлежниот орган;

5. Изјави за усогласеност (Образец 52 на EASA, види Додаток VIII) и уверенија за овластено пуштање во употреба (Образец 1 на EASA, види Додаток I) потврдени за организации кои произведуваат производи, делови или уреди без уверение за одобрување на производствена организација според Поддел Ѓ од Оддел А од овој Анекс.

(б) Надлежниот орган во евиденцијата вклучува:

1. документи со кои се потврдува употребата на алтернативни начини на усогласување

2. безбедносни информации во согласност со точка 21.Б.15 и мерки за понатамошно постапување;

3. употреба на заштитни одредби и одредби за флексибилност во согласност со членовите 70, 71(1) и 76(4) од Регулативата (ЕУ) 2018/1139.

(в) Надлежниот орган води список на сите уверенија, одобренија, овластувања и писма за согласност што ги издал.

(г) Целата евиденција наведена во точките (а), (б) и (в) се чува најмалку 5 години, согласно важечкиот закон за заштита на податоците.

(д) Целата евиденција наведени во точките (а), (б) и (в) е достапна, на барање на надлежните органи на друга земја членка или на Агенцијата.“;

(12) се брише точка 21.Б.60;

(13) се додава следнава точка 21.Б.65:

„21.Б.65 **Суспендирање, ограничување и повлекување**

Надлежниот орган:

(а) суспендира уверение, одобрение, дозвола за летање, овластување или писмо за спогодба кога смета дека постојат разумни основи дека таквата мерка е неопходна за да се спречи веродостојна закана за безбедноста на воздухопловот;

(б) суспендира, повлекува или ограничува уверение, одобрение, дозвола за летање, овластување или писмо за согласност доколку таквата мерка е потребна во согласност со точките 21.Б.125, 21.Б.225 или 21.Б.433;

(в) суспендира или повлекува уверение за пловидбеност или уверение за бучава врз основа на доказ дека некои од условите наведени во точките 21.А.181(а) или 21.А.211(а) не се исполнети;

(г) суспендира или ограничува целосно или делумно уверение, одобрение, дозвола за летање, овластување или писмо за согласност доколку непредвидливите околности надвор од контрола на надлежниот орган ги спречуваат неговите инспектори да ги извршуваат своите надзорни одговорности во текот на циклусот на планирање на надзорот.“;

(14) се додава следнава точка 21.Б.115:

„21.Б.115 **Начини на усогласување**

(а) Агенцијата развива прифатливи начини на усогласување („AMC“) што може да се користат за да се утврди усогласеноста со Регулативата (ЕУ) 2018/1139 и нејзините делегирани акти и акти за спроведување.

(б) За да се утврди усогласеноста со оваа регулатива може да се користат прифатливи начини на усогласување.

(в) Надлежните органи ја информираат Агенцијата за сите прифатливи начини на усогласување што ги користат организациите под нивен надзор или самите тие за воспоставување усогласеност со оваа регулатива.“;.

(15) точката 21.Б.120 се заменува како што следува:

„21.Б.120 **Постапка за почетна сертификација**

(а) По добивање барање за издавање на писмо за согласност со цел да се покаже сообразноста на поединечните производи, делови и уреди, надлежниот орган ја потврдува усогласеноста на барателот со применливите барања.

(б) Надлежниот орган ги евидентира сите издадени наоди, дејствија за затворање, како и препораки за издавање на писмото за согласност.

(в) Надлежниот орган написмено му ги потврдува на барателот сите наоди покренати за време на верификацијата. За почетна сертификација, сите наоди мора да се коригираат на начин прифатлив за надлежниот орган пред да се издаде писмото за согласност.

(г) Кога ќе се увери дека барателот ги исполнува важечките барања, надлежниот орган го издава писмото за согласност (Образец 65 на EASA, види Додаток XI).

(д) Писмото за согласност го содржи опсегот на согласноста, датум на истекување на валидноста и, каде што е применливо, соодветните ограничувања.

(ѓ) Времетраењето на писмото за согласност не смее да надмине 1 година.“;

(16) точката 21.B.125 се заменува како што следува:

„21.B.125 **Наоди и корективни мерки; согледувања**

(а) Надлежниот орган воспоставува систем за анализа на наодите за нивното безбедносно значење.

(б) Наодот од ниво 1 го издава надлежниот орган кога ќе се открие каква било значајна неусогласеност со применливите барања од Регулативата (ЕУ) 2018/1139 и нејзините делегирани акти и акти за спроведување, со постапките и прирачниците на организацијата, или со условите на писмото за согласност што ја намалува безбедноста или сериозно ја загрозува безбедноста на летот.

Наодите од ниво 1, исто така, вклучуваат:

1. каков било неуспех да му се даде пристап на надлежниот орган до објектите на организацијата наведени во точка 21.A.9 во текот на нормалното работно време и по две писмени барања;

2. добивање на писмото за согласност или одржување на неговата важност со фалсификување на доставените документарни докази; и

3. каков било доказ за несоодветна пракса или лажна употреба на писмото за согласност.

(в) Наодот од ниво 2 го издава надлежниот орган кога ќе се открие каква било неусогласеност со применливите барања од Регулативата (ЕУ) 2018/1139 и нејзините делегирани акти и акти за спроведување, со постапките и прирачниците на организацијата, или со условите на писмото за согласност, кое не е класифицирано како наод од ниво 1.

(г) Кога наодот е откриен за време на надзорот или на кој било друг начин, надлежниот орган, без да е во спротивност со какви било дополнителни дејствија што се бараат со Регулативата (ЕУ) 2018/1139 и нејзините делегирани акти и акти за спроведување, писмено го соопштува наодот до организација и бара корективни дејствија за решавање на идентификуваната(-ите) неусогласеност(-и). Кога наодот од ниво 1 директно се однесува на воздухоплов, надлежниот орган го информира надлежниот орган на земјата членка во која е регистриран воздухопловот.

1. Доколку има наоди од ниво 1, надлежниот орган презема итни и соодветни мерки за да ги забрани или ограничи активностите на вклучената организација и, доколку е соодветно, презема дејствија за да го повлече писмото за согласност или да го ограничи или суспендира во целост или делумно, во зависност од степенот на наодот од ниво 1, додека организацијата не преземе успешна корективна мерка.

2. Доколку има наоди од ниво 2, надлежниот орган:

(i) ѝ доделува на организацијата период на спроведување на корективни мерки што е соодветен на природата на наодот и кој во секој случај првично не треба да биде подолг од 3 месеци. Периодот започнува од датумот на писменото доставување на наодот до организацијата, со барање за корективни мерки за решавање на идентификуваната неусогласеност. На крајот од тој период, и во зависност од природата на наодот, надлежниот орган може да го продолжи периодот од 3 месеци, под услов да е договорен план за корективни мерки од страна на надлежниот орган;

(ii) ги проценува корективните мерки и планот за спроведување предложени од организацијата, и ако проценката заклучи дека тие се доволни за да се реши неусогласеноста, ги прифаќа;

(iii) ако организацијата не поднесе прифатлив план за корективни мерки или не ги изврши корективните мерки во временскиот период прифатен или продолжен од надлежниот орган, наодот се подигнува на ниво 1 и се презема дејство како што е пропишано во точката (ѓ)(1)(i).

(д) Надлежниот орган може да издаде согледувања за кој било од следниве случаи кои не бараат наоди од ниво 1 или ниво 2:

1. за кој било елемент чие работење е оценето како неефективно;

2. кога е идентификувано дека елементот има потенцијал да предизвика неусогласеност според точките (б) или (в);

3. кога предлозите или подобрувањата се од интерес за севкупните безбедносни перформанси на организацијата.

Согледувањата издадени според оваа точка се доставуваат во писмена форма до организацијата и се евидентираат од надлежниот орган.“;

(17) се бришат точките 21.Б.130, 21.Б.145 и 21.Б.150;

(18) се додава следнава точка 21.Б.215:

„21.B.215 **Начини на усогласување**

(а) Агенцијата развива прифатливи начини на усогласување („AMC“) што може да се користат за да се утврди усогласеноста со Регулативата (ЕУ) 2018/1139 и нејзините делегирани акти и акти за спроведување.

(б) За да се утврди усогласеноста со оваа регулатива може да се користат прифатливи начини на усогласување.

(в) Надлежните органи ја информираат Агенцијата за сите прифатливи начини на усогласување што ги користат организациите под нивен надзор или самите тие за воспоставување усогласеност со оваа регулатива.“;

(19) точка 21.B.220 се заменува како што следува:

„21.Б.220 **Постапка за почетна сертификација**

(а) По добивање барање за првично издавање на уверение за одобрување на производствена организација, надлежниот орган ја потврдува усогласеноста на барателот со применливите барања.

(б) Се свикува состанок со одговорниот управител на барателот најмалку еднаш во текот на истрагата за почетна сертификација за да се осигури дека ова лице ја разбира неговата или нејзината улога и одговорност.

(в) Надлежниот орган ги евидентира сите издадени наоди, дејствија за затворање, како и препораки за издавање уверение за одобрување на производствената организација.

(г) Надлежниот орган написмено му ги потврдува на барателот сите наоди изведени за време на верификацијата. За почетната сертификација, сите наоди мора да се коригираат на задоволителен начин на надлежниот орган пред да може да се издаде уверението.

(д) Надлежниот орган, откако утврдува дека барателот ги исполнува применливите барања, издава уверение за одобрување на производствената организација (Образец 55 на EASA, види Додаток X).

(ѓ) Референтниот број на уверението се вклучува во Образецот 55 на EASA на начин определен од Агенцијата.

(е) Уверението се издава на неограничен временски период. Привилегиите и обемот на активностите што се одобрени да ги врши проектантската организација, вклучувајќи ги и сите ограничувања, како што е применливо, ќе бидат наведени во условите за одобрување приложени кон уверението.“;

(20) се додаваат следните точки 21.Б.221 и 21.Б.222:

„21.B.221 **Начела на** **надзор**

(а) Надлежниот орган потврдува:

1. усогласеност со барањата што се применливи за организациите, пред да се издаде уверението за одобрување на производствената организација;

2. континуирано усогласување со применливите барања на организациите што ги има сертифицирано;

3. спроведување на соодветни безбедносни мерки наложени од надлежниот орган според точките 21.Б.20(в) и (г).

(б) Оваа верификација:

1. е поддржана со документација конкретно наменета да му обезбеди насоки на персоналот одговорен за надзор за извршување на нивните функции;

2. им ги обезбедува на засегнатите организации резултатите од надзорните активности;

3. се заснова на проценки, ревизии, инспекции и, доколку е потребно, ненајавени инспекции;

4. ги обезбедува за надлежниот орган потребните докази во случај да се бара понатамошно дејство, вклучително и мерките предвидени во точка 21.Б.225.

(в) Надлежниот орган го утврдува опсегот на надзорот дефиниран во точките (а) и (б) земајќи ги предвид резултатите од минатите надзорни активности и безбедносните приоритети.

(г) Ако објектите на организацијата се наоѓаат во повеќе од една држава, надлежниот орган, како што е дефинирано во точка 21.1, може да се согласи задачите за надзор да ги извршува надлежниот(-ите) орган(-и) на земјата(-ите) членка каде се лоцирани објектите или Агенцијата за објекти кои се наоѓаат надвор од територијата за која земјите членки се одговорни според Чикашката конвенција. Секоја организација која е предмет на таква спогодба е информирана за нејзиното постоење и за нејзиниот опсег.

(д) За какви било активности на надзор што се вршат во објекти лоцирани во земја членка различна од онаа каде што организацијата има главно место на деловна активност, надлежниот орган, како што е дефинирано во точка 21.1, го информира надлежниот орган на таа земја членка пред да изврши каква било ревизија или инспекција на објектите на лице место.

(ѓ) Надлежниот орган ги собира и обработува сите информации за кои смета дека се неопходни за вршење надзорни активности.

21.B.222 **Програма за надзор**

(а) Надлежниот орган воспоставува и одржува програма за надзор која ги покрива активностите за надзор пропишани во точка 21.Б.221(а).

(б) Програмата за надзор ја зема предвид специфичната природа на организацијата, сложеноста на нејзините активности, резултатите од претходните активности за сертификација и/или надзор, и се заснова на проценка на поврзаните ризици. Во рамките на секој циклус на планирање на надзорот, таа вклучува:

1. проценки, ревизии и инспекции, вклучувајќи, како што е соодветно:

(i) проценки на системот за управување и ревизии на процесите;

(ii) ревизии на производи на релевантен примерок од производи, делови и уреди кои се во делокругот на работа на организацијата;

(iii) земање урнеци од извршената работа; и

(iv) ненајавени инспекции;

2. состаноци свикани помеѓу одговорниот управител и надлежниот орган за да се осигура дека двете страни се информирани за сите значајни прашања.

(в) Циклусот на планирање на надзорот не надминува 24 месеци.

(г) И покрај точката (в), циклусот на планирање на надзорот може да се продолжи на 36 месеци доколку надлежниот орган утврди дека во текот на претходните 24 месеци:

1. организацијата покажува дека може ефикасно да ги идентификува опасностите за безбедноста на воздухопловството и да управува со поврзаните ризици;

2. организацијата континуирано покажува усогласеност со точките 21.A.147 и 21.A.148 и има целосна контрола врз сите промени во системот за производствено управување;

3. не се издадени наоди од ниво 1;

4. сите корективни мерки се спроведени во временскиот период што бил прифатен или продолжен од надлежниот орган како што е дефинирано во точка 21.Б.225.

И покрај точката (в), циклусот на планирање на надзорот може дополнително да се продолжи до максимум 48 месеци доколку, покрај условите предвидени во точките од (1) до (4) погоре, организацијата воспоставува, а надлежниот орган одобрува, ефективен континуиран систем за известување до надлежниот орган за безбедносните перформанси и усогласеноста со регулативата на самата организација.

(д) Циклусот на планирање на надзорот може да се намали ако има докази дека безбедносните перформанси на организацијата се намалени.

(ѓ) Надзорната програма вклучува евиденција за датумите кога треба да се извршат проценките, ревизиите, инспекциите и состаноците и кога навистина се извршени проценките, ревизиите, инспекциите и состаноците.

(е) По завршувањето на секој циклус на планирање на надзорот, надлежниот орган издава извештај за препораки за продолжување на одобрението, што ги одразува резултатите од надзорот.“;

(21) точка 21.Б.225 се заменува како што следува:

„21.Б.225 **Наоди и корективни мерки; согледувања**

(а) Надлежниот орган воспоставува систем за анализа на наодите за нивното безбедносно значење.

(б) Наодот од ниво 1 го издава надлежниот орган кога ќе се открие каква било значајна неусогласеност со применливите барања од Регулативата (ЕУ) 2018/1139 и нејзините делегирани акти и акти за спроведување, со постапките и прирачниците на организацијата, или со уверението вклучувајќи ги условите за одобрување што ја намалува безбедноста или сериозно ја загрозува безбедноста на летот.

Наодите од ниво 1, исто така, вклучуваат:

1. каков било неуспех да му се даде пристап на надлежниот орган до објектите на организацијата наведени во точка 21.A.9 во текот на нормалното работно време и по две писмени барања;

2. добивање уверение за одобрување на производствена организација или одржување на неговата важност со фалсификување на доставените документарни докази;

3. каков било доказ за несоодветна пракса или лажна употреба на уверението за одобрување на производствената организација; и

4. неназначување одговорен управител согласно точка 21.A.245(а).

(в) Наодот од ниво 2 го издава надлежниот орган кога ќе се открие каква било неусогласеност со применливите барања од Регулативата (ЕУ) 2018/1139 и нејзините делегирани акти и акти за спроведување, со постапките и прирачниците на организацијата, или со уверението вклучувајќи ги условите за одобрување, кој не е класифициран како наод од ниво 1.

(г) Кога наодот е откриен за време на надзорот или на кој било друг начин, надлежниот орган, без да е во спротивност со какви било дополнителни дејствија што се бараат со Регулативата (ЕУ) 2018/1139 и нејзините делегирани акти и акти за спроведување, писмено го соопштува наодот до организација и бара корективни мерки за решавање на идентификуваната(-ите) неусогласеност(-и). Кога наодот од ниво 1 директно се однесува на воздухоплов, надлежниот орган го информира надлежниот орган на земјата членка во која е регистриран воздухопловот.

1. Доколку има наоди од ниво 1, надлежниот орган ќе преземе итни и соодветни мерки за да ги забрани или ограничи активностите на вклучената организација и, доколку е соодветно, ќе преземе акција за повлекување на уверението за одобрување на производствената организација или за целосно или делумно ограничување или суспендирање, во зависност од степенот на наодот од ниво 1, додека организацијата не преземе успешна корективна акција.

2. Доколку има наоди од ниво 2, надлежниот орган:

(i) ѝ доделува на организацијата период на спроведување на корективни мерки што е соодветен на природата на наодот и кој во секој случај првично не треба да биде подолг од 3 месеци. Периодот започнува од датумот на писменото доставување на наодот до организацијата која бара корективни дејствија за решавање на идентификуваната неусогласеност. На крајот од овој период, и во зависност од природата на наодот, надлежниот орган може да го продолжи периодот од 3 месеци под услов да е договорен план за корективни мерки од страна на надлежниот орган;

(ii) го проценува планот за корективна мерка и планот за спроведување предложени од организацијата, и ако проценката заклучи дека тие се доволни за да се реши неусогласеноста, ги прифаќа;

(iii) ако организацијата не поднесе прифатлив план за корективни мерки или не ги изврши корективните мерки во временскиот период прифатен или продолжен од надлежниот орган, наодот се подига на ниво 1 и се презема мерка како што е пропишано во точката (г)(1).

(д) Надлежниот орган може да издаде согледувања за кој било од следниве случаи кои не бараат наоди од ниво 1 или ниво 2:

1. за кој било елемент чие работење е оценето како неефективно; или

2. кога е идентификувано дека елементот има потенцијал да предизвика неусогласеност според точките (б) или (в); или

3. кога предлозите или подобрувањата се од интерес за севкупните безбедносни перформанси на организацијата.

Согледувањата издадени според оваа точка се доставуваат во писмена форма до организацијата и се евидентираат од надлежниот орган.“;

(22) точките 21.Б.230 и 21.Б.235 се бришат;

(23) точка 21.Б.240 се заменува како што следува:

„21.Б.240 **Измени во системот за производствено управување**

(а) По добивање барање за значителна измена на системот за производствено управување, надлежниот орган ја потврдува усогласеноста на организацијата со применливите барања од овој анекс пред да го издаде одобрението.

(б) Надлежниот орган ги утврдува условите под кои организацијата може да работи за време на евалуацијата на промената, освен ако надлежниот орган не утврди дека уверението за одобрување на производствената организација треба да биде суспендиран.

(в) Кога ќе се увери дека организацијата ги исполнува применливите барања, надлежниот орган ја одобрува промената.

(г) Без да е во спротивност со какви било дополнителни мерки за извршување, доколку организацијата спроведе значителна измена во системот за производствено управување без да добие одобрение од надлежниот орган согласно точката (в), надлежниот орган ја разгледува потребата за суспендирање, ограничување или повлекување на уверението на организацијата.

(д) За незначителни измени на системот за производствено управување, надлежниот орган го вклучува прегледот на таквите измени во неговиот континуиран надзор во согласност со начелата наведени во точка 21.Б.221. Доколку се утврди каква било неусогласеност, надлежниот орган ја известува организацијата, бара дополнителни промени и постапува во согласност со точка 21.Б.225.“;

(24) точките 21.Б.245 и 21.Б.260 се бришат.

(25) во точка 21.Б.325, насловот се заменува со следново;

„21.Б.325 **Издавање уверение за пловидбеност**“

(26) се бришат точките 21.Б.330 и 21.Б.345.

(27) во точка 21.Б.525, насловот се заменува со следново;

„21.Б.525 **Издавање дозвола за летање;**“

(28) се бришат 21.Б.530 и 21.Б.545.

*АНЕКС II*

Дел 21 од Анекс I кон Регулативата (ЕУ) бр. 748/2012 се коригира на следниов начин:

(1) Во точка 21.Б.325, точка (в) се заменува со следново:

„(в) За нови воздухоплови и користени воздухоплови кои потекнуваат од земја која не е членка, покрај соодветното уверение за пловидбеност наведено во точка (а) или (б), надлежниот орган на земјата членка на регистрација издава:

1. за воздухоплови кои се предмет на Анекс I (Дел-М) на Регулативата (ЕУ) бр. 1321/2014 на Комисијата, првично уверение за преглед на пловидбеноста (Образец 15а на EASA, Додаток II);

2. за нови воздухоплови кои се предмет на Анекс Vb (Дел-ML) на Регулативата на Комисијата (ЕУ) бр. 1321/2014, првично уверение за преглед на пловидбеноста (Образец 15в на EASA, Додаток II);

3. за користени воздухоплови кои потекнуваат од земја која не е членка и е предмет на Анекс Vb (Дел-ML) на Регулативата (ЕУ) бр. 1321/2014 на Комисијата, првично уверение за преглед на пловидбеноста (Образец 15в на EASA, Додаток II), кога надлежниот орган ќе го изврши прегледот на пловидбеноста.“

1. Сл. весник L 212, 22.8.2018 година, стр. 1. [↑](#footnote-ref-1)
2. Регулатива (ЕУ) бр. 748/2012 на Комисијата од 3 август 2012 година за утврдување на правилата за спроведување за пловидбеноста и еколошката сертификација на воздухоплови и поврзани производи, делови и уреди, како и за сертификација на проектантски и производствени организации (Сл. весник L 224, 21.8.2012 година, стр. 1). [↑](#footnote-ref-2)
3. Регулатива (ЕУ) бр. 376/2014 на Европскиот парламент и на Советот од 3 април 2014 година за пријавување, анализа и понатамошно постапување во врска со настани во цивилното воздухопловство, за изменување на Регулативата (ЕУ) бр. 996/2010 на Европскиот парламент и на Советот и за укинување на Директивата 2003/42/ЕЗ на Европскиот парламент и на Советот и Регулативите (ЕЗ) бр. 1321/2007 и (ЕЗ) бр. 1330/2007 на Комисијата (Сл. весник L 122, 24.4.2014 година, стр. 18). [↑](#footnote-ref-3)
4. Делегирана регулатива (ЕУ) 2021/699 на Комисијата од 21 декември 2020 година за изменување и коригирање на Регулативата (ЕУ) бр. 748/2012 за упатствата за континуирана пловидбеност, производството на делови што треба да се користат при одржување и разгледување на аспектите на застарените воздухоплови за време на сертификацијата (Сл. весник L 145, 28.4.2021 година, стр. 1). [↑](#footnote-ref-4)
5. Регулатива (ЕУ) бр. 1321/2014 на Комисијата од 26 ноември 2014 година за континуирана пловидбеност на воздухоплови и воздухопловни производи, делови и апарати и за одобрување на организации и персонал вклучени во овие задачи (Сл. весник L 362, 17.12.2014 година, стр. 1). [↑](#footnote-ref-5)
6. <https://www.easa.europa.eu/document-library/opinions> [↑](#footnote-ref-6)